Kosovë: Shpallen dënimet për 3 ish-pjesëtarë të UÇK-së
Të pandehurit u dënuan me nga 7 vjet burg, nën akuzat për rrëmbim dhe rrahje të disa shqiptarëve për të cilët besonin se bashkëpunonin
Një panel gjykatësish ndërkombëtarë në Gjilan, dënoi sot tre ish-anëtarë të UÇK-së për krimin e luftës të trajtimit çnjerzor, pas një gjykimi 11 mujor, në të cilin u paraqitën prova nga dëshmitarët e prokurorisë dhe te mbrojtjes. Paneli i gjykatësve ndërkombëtarë tha se tre ish-anëtarët e UCK-së ishin fajtorë për rrëmbim dhe rrahje të shqiptarëve të Kosovës për të cilët ata besonin se bashkëpunonin me autoritetet serbe. Selim Krasniqi, Agron Krasniqi dhe Bedri Zyberaj u dënuan me nga 7 vjet burg ndërsa Islam Gashi u lirua. Personi i pestë në këtë grup, Xhemajl Gashi, nuk është kapur. Akuzat ishin tërhequr më parë ndaj Isuf Gashit dhe Xhavit Elshanit, si pasojë e mungesës së provave për përfshirjen e tyre. Sipas njoftimit të Departamentit të Drejtësisë të misionit të Kombeve të Bashkuara në Kosovë, krimet për të cilat u dënuan tre ish-anëtarët e UÇK-së, janë kryer në periudhën qershor-korrik 1998, “kur anëtarë të UÇK-së kishin organizuar dhe drejtuar një qendër ndalimi në bodrumin e ndërtesës së një shkolle në fshatin Drenovc në Rahovec”. Tre shqiptarë të Kosovës u konfirmuan të vdekur dhe 4 të tjerë të zhdukur, për të cilët mendohet se janë po kështu të vdekur. Një officer i lartë i UÇK-së dhe i TMK-së më vonë, general-major Sali Veseli, u dënua para pak ditësh nga një panel tjetër gjykatësish ndërkombëtarë me 15 vjet burg për nxitjen e vrasjes së një komandanti të njohur të UÇK-së në zonën e Prizrenit, Ekrem Rexhës, i njohur si komandant Drini. Sistemi i drejtësisë është një nga pikat më të ndjeshme në Kosovë dhe do të vazhdojë të mbetet nën mbikqyrje ndërkombëtare edhe pas zgjidhjes së statusit të saj. Misioni i Bashkimit Evropian në Kosovë pritet të ndihmojë në vecanti sistemin e drejtësisë dhe policisë në vend. Ka pasur një numër akuzash për sistemin gjyqësor dhe përparimin e tij të ngadalshëm në Kosovë, megjithëse zyrtarët ndërkombëtarë dhe vendas janë shprehur optimistë për arritjet e deritashme. //ad//